**Ceva rămâne într-un dincolo**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă iartă zi

Mă iartă noapte

Mereu am întârziat o clipă

Bezmetică risipă

Sunt mai aproape de cer acum

Cu fiecare semnătură a timpului

Într-un neunde şi necând

În liniştea dintre două gânduri

Roiesc îndoielile ameţite

De chemarea necuprinsului

Nu încerca să pleci

Pasăre albă

Încă nu am învăţat să zbor

Sau poate am ştiut odată

În zbaterea sufletului

La cumpăna dintre Kuandalini

Şi setea dorinţelor

Înainte ca nenăscutul să îngroape născutul

Lumină strivită-n uitare

Rană pe identitatea altui eu

nimic nu este deplin

ceva rămâne într-un dincolo

Am să simt oare cum

Fibră cu fibră carnea

Încolţeşte verde din oasele pământului

Sub pasii celor ştiuţi şi neştiuţi

Ispita lumii

Frica de moarte cum naşte lacrimi

În cei rămaşi